ToekomsVenster: Jou roeping soos die van Johannes(Foto: @awmleer/Unsplash) Johannes 1:22-23 – “Nou maar wie is jy dan? Ons moet ‘n antwoord gaan gee aan dié wat ons gestuur het,” sê hulle vir hom. “Wat het jy oor jouself te sê?” Hy antwoord toe: “Ek is die een wat in die woestyn roep: Maak die pad vir die Here reguit.” Dit is soos die profeet Jesaja gesê het. Wie is die man wat die wêreld met sy vlymskerp woorde omkeer? Nadat Johannes die Doper duidelik gemaak het wie hy nie is nie antwoord hy die vraag na sy identiteit op ŉ verrassende manier en met verwysing na ŉ profetiese woord in Jesaja: “Ek is die stem van een wat roep maak die pad van die Here reguit”. In daardie dae was dit praktyk dat die koms van ŉ belangrike persoon vooraf aangekondig word deur ŉ wegbereider sodat die gemeenskap alles in orde kon kry. Hulle moes gereedmaak en dit op so ŉ wyse dat die gesiene persoon kan sien dat sy koms indruk maak. So tree Johannes as ŉ wegbereider op. Hy roep en kondig aan dat ŉ belangrike figuur die wêreldtoneel betree. Hy verwys in sy aankondiging na sy eie woonplek as die woestyn. Soos Elia tree hy as profeet op. Die term “woestyn” is egter ook metaforiese taal. Die konteks waarbinne Jesus sy verskyning maak, 2 000 jaar gelede en dit het nog nooit verander nie is dor, droog en genadeloos. Die woestyn bied geen vriendelike of toeganklike lewensmoontlikheid nie. Die verskroeiende son bedags, die genadelose koue snags, die ewigdurende droogte, die bedreiging, die onherbergsaamheid van die omgewing is troosteloos, donker en depressief. Jy voel nie tuis in ŉ woestyn nie tensy jy die stilte vir ŉ bepaalde tyd doelbewus op soek. Soos Johannes in ŉ onherbergsame konteks woon, so woon ons eweneens in ŉ gemeenskap wat deur dorheid en droogte gekenmerk word. Die praktyke van goddelose en genadelose mense beroof ander van lewensmoontlikheid. Dit is in so ŉ desperate konteks dat die Seun van God as antwoord op die wêreld se problematiek verskyn. Johannes is daarvan die aankondiger. Hy is ŉ stem wat roep en die pad gereed maak. Ons roeping as gelowiges verskil nie radikaal van die van Johannes nie. In ŉ sin gaan ons vooruit om die aankoms van die Erekoning te verkondig. Net dat ons later ontdek, hy was reeds daar nog voordat ons die aankondiging gedoen het. As die wêreld net die teenwoordigheid van die Koning van die hemel ernstig sal opneem.